Source: https://satek.blog.sme.sk/c/244334/Stop-policajnym-cistkam.html
Timestamp: 2017-07-24 16:29:20+00:00

Document:
Stop policajným čistkám ! - Jozef Šátek (blog.sme.sk) SME.sk
Stop policajným čistkám !
Po nástupe ministra vnútra Daniela Lipšica a vymenovaní plk. Jaroslava Spišiaka za prezidenta Policajného zboru v slovenskej polícii zavládol strach z nezmyselných personálnych čistiek. Tieto postihli už niekoľko desiatok riadiacich policajtov po celom území Slovenska a v riadiacej hierarchii prebiehajú od centrálnych útvarov až po okresné zložky. S „nepohodlnými“ policajtami sú vykonávané neformálne osobné pohovory, pri ktorých je im naznačené, aby „dobrovoľne“ písomne požiadali o prevelenie z doterajšej riadiacej funkcie a súhlasili s výkonnou funkciou o niekoľko stupňov nižšou, s nízkym platovým ocenením blížiacim sa existenčnému ohrozeniu rodiny, čo je pre mnohých jasná výzva na odchod priamo do civilu. „Dobrovoľnosť“ je služobnými nadriadenými kategoricky podmieňovaná hrozbou odvolania personálnym rozkazom ministra vnútra – bez uvedenia dôvodu. Mnohí nátlaku podľahli, no niektorí sa nepodvolili a uvedená hrozba bola ministrom realizovaná.
Je faktom, že k návrhu na odchod z riadiacej funkcie v prevažnej miere nie sú vykonávané kontrolné akcie výslednosti práce s negatívnym zistením, za ktorý by daní riadiaci funkcionári boli priamo zodpovední. Aj preto nie je využívaný štandardný zákonný postup odvolania z funkcie na základe platného služobného hodnotenia so záverom „neschopný zastávať funkciu nadriadeného“. Takýmto spôsobom uvoľnené riadiace funkcie sú obsadzované bez výberového konania, bez rešpektovania akýchkoľvek zásad kariérneho postupu, len na základe rozhodnutia úzkeho okruhu vrcholových manažérov polície a ministerstva. I keď sa niektorí „odvolaní“ policajti obrátili na niektoré ústavné inštitúcie a na médiá, nikto z nich sa doteraz neozval a nič neurobil aspoň na zastavenie tohto nezmyselného procesu. Táto pasivita je zarážajúca najmä u odborového zväzu policajtov. Je to zjavná snaha o vytvorenie vnútorne previazanej policajnej manažérskej elity spätej s touto politickou koalíciou, ktorá sa deje s vedomím ministra vnútra. Čerstvo vymenovaný prezident PZ J. Spišiak na tlačovej konferencii na otázku aké sú jeho hlavné zámery v práci s políciou uviedol , že nemá dostatok informácií a preto nechce „špekulovať“, takže si najprv stav overí a potom sa rozhodne. Síce nevedel „čo robiť“ ale asi veľmi rýchlo a s určitosťou zistil a vedel „s kým nerobiť“, keď už o ďalší deň zvolal poradu s krajskými riaditeľmi, na ktorej prehlásil, že obsahom nie sú pracovné problémy, ale len strohé oznámenie bez diskusie, že siedmi z ôsmych krajských riaditeľov budú odvolaní a prvými budú krajskí riaditelia zo Źiliny a Bratislavy. Najlepšie pre pochopenie situácie je popísať priebeh niekoľkých konkrétnych prípadov s „nepohodlnými“ : plk. Mgr. Ivan Špánik, v služobnom pomere 28 rokov bez disciplinárneho trestu, do 15.9.2010 zástupca krajského riaditeľa PZ v Žiline (so súhlasom Mgr. I. Špánika z podaného odvolania voči personálnemu rozkazu ministra vnútra boli použité citáty) : Dňa 14.9.2010 mu personálny rozkaz ministra vnútra D. Lipšica č. 365 zo dňa 9.9.2010 o jeho preložení podľa § 35 ods. 2 zákona č. 73/1998 Z.z. o štátnej službe – v dôležitom záujme služby (inak bez uvedenia konkrétneho dôvodu), vyhlásil nový krajský riaditeľ v Žilina plk. Ing. P. Fízel za prítomnosti svojho zástupcu plk. JUDr. B. Holku. Úroveň taktnosti, kolegiálnosti a férovosti nadriadených dokazuje odmietnutie dvojnásobnej žiadosti odvolávaného o fotokópiu personálneho rozkazu ministra vnútra. Rovnako odmietli aj jeho ústnu žiadosť o túto písomnosť v zmysle zákona č. 211/2000 Z.z., o slobodnom prístupe k informáciám. Dňa 16.9.2010 opäť písomne požiadal ministra vnútra, ktorý rozkaz vydal o rovnopis personálneho rozkazu, načo mu prišla odpoveď, že jeho žiadosť odstúpili na Sekciu riadenia ľudských zdrojov MV SR. K dôvodom odvolania mu nadriadení uviedli, že má : „niesť akúsi politickú zodpovednosť ... za môjho bývalého nadriadeného plk.Ing. Františka Poslucha...“.
„...mojím jediným nadriadeným s personálnou právomocou bol prezident Policajného zboru plk. JUDr. Jaroslav Spišiak, no nevykonal so mnou žiadny pohovor a ani mi nič nevysvetlil a nepodložil žiadnymi faktami moje odvolanie, ...“ Čo si o korektnosti a taktnosti takého správania myslí občan sa v odvolaní uvádza: „Jeden môj známy, ... mi povedal, citujem : „Ja by som to nedokázal urobiť, ani keď dávam výpoveď upratovačke.“ . Takto prezident PZ postupoval už po tom, čo v novinách Polícia č. 8 v článku „Zodpovednosť musí ísť ruka v ruke s mierou kompetencií“ v poskytnutom rozhovore tvrdil : „Policajný zbor musí byť postavený na základe odbornosti, prefesijných zručností, manažérskych schopností, a nie na základe odporúčania akýchkoľvek skupín ľudí, ktorí si predstavujú, že policajný šéf by mal byť ich kandidát. ... Pri tom si dám záležať, aby každý odvolaný presne vedel, za čo ho odvolám, pretože nikdy tak v zmysle § 35 neurobím bez udania dôvodu. Tieto dôvody mu vždy vysvetlím a podložím faktami.“ Minister vnútra má povinnosť pred vydaním personálneho rozkazu o preložení služobného nadriadeného (riadiaceho pracovníka) v zmysle § 35/2 – v dôležitom záujme služby – si vyžiadať stanovisko odborového orgánu. V tomto prípade stanovisko poskytol predseda krajskej rady Odborového zväzu polície v Źiline, i keď partnerom pre ministra vnútra v zmysle čl. 1 ods. 4 uzatvorenej kolektívnej zmluvy je len predseda alebo v jeho zastúpení podpredseda Odborového zväzu polície. Pri absurdnosti ustanovenia § 35 ods. 2 zákona ešte ani tento „malý“ zákonom určený garant ochrany práv policajta nebol dodržaný. Minister vnútra D,. Lipšic ako predkladateľ antidiskriminačného zákona určite pozná ust. § 2a ods. 1 zákona o štátnej službe príslušníkov PZ, citujem : „Práva ustanovené týmto zákonom sa zaručujú rovnako všetkým občanom pri vstupe do štátnej služby a policajtom pri vykonávaní štátnej služby v súlade so zásadou rovnakého zaobchádzania v pracovnoprávnych a obdobných právnych vzťahoch ustanovenou osobitným zákonom. V súlade so zásadou rovnakého zaobchádzania sa zakazuje diskriminácia aj z dôvodu manželského stavu a rodinného stavu, farby pleti, jazyka, politického alebo iného zmýšľania, odborovej činnosti, národného alebo sociálneho pôvodu, majetku, rodu alebo iného postavenia.“ V odseku 2 tohto ustanovenia sa konštatuje, že „Výkon práv a povinností vyplývajúcich zo služobného pomeru musí byť v súlade s dobrými mravmi. Nikto nesmie tieto práva a povinnosti zneužívať na škodu druhého.“. „Som toho názoru, že pri uplatnení § 35 ods. 2 voči mojej osobe, vychádzal orgán ktorý ho vydal, len na základe nejakých subjektívnych dôvodov, ktoré sú mi zamlčané a som si istý, že objektívne dôvody ani neexistujú. Tiež neexistuje žiadny objektívny dôležitý záujem služby, čo je v rozpore s dobrými mravmi a toto oprávnenie bolo zneužité služobnými orgánmi, ktoré ho navrhovali a orgánom, ktorý ho schválil voči mojej osobe.“ Tým kto navrhoval odvolanie bol prezident PZ plk. J. Spišiak a tým kto personálny rozkaz vydal bol minister vnútra D. Lipšic. Mgr. Špánik na záver uviedol, citujem : „Teraz sa cítim, ako nepriateľ tohto štátu a možno ma súčasne vedenie zaradí aj do zoznamu „nežiadúcich osôb“, to za to, že som do dnešného dňa poctivo 28 rokov pracoval v Policajnom zbore, bez jediného disciplinárneho konania voči mne a s hrdosťou môžem o sebe povedať, že v rámci Policajného zboru mám také všestranné skúsenosti z rôznych súčastí výkonu služby, ako málokto.“ Dňa 22.9.2010 Mgr. Špánik podal žiadosť o uvoľnenie zo služobného pomeru príslušníka PZ. (Príbeh odvolania ďalšieho „nepohodlného“ v pondelok 18.10.2010)

References: § 35
 § 35
 § 35
 čl. 1
 § 35
 § 2
 § 35